CELEX: 32014R0690
Language: sl
Date: 2014-06-23 00:00:00
Title: Uredba Sveta (EU) št. 690/2014 z dne 23. junija 2014 o spremembi Uredbe (EU) št. 204/2011 o omejevalnih ukrepih glede na razmere v Libiji

24.6.2014   
            
            
               SL
            
            
               Uradni list Evropske unije
            
            
               L 183/3
            
         UREDBA SVETA (EU) št. 690/2014
   z dne 23. junija 2014
   o spremembi Uredbe (EU) št. 204/2011 o omejevalnih ukrepih glede na razmere v Libiji
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 215 Pogodbe,
   ob upoštevanju Sklepa Sveta 2011/137/SZVP z dne 28. februarja 2011 o omejevalnih ukrepih zaradi razmer v Libiji (1),
   ob upoštevanju skupnega predloga visokega predstavnika Unije za zunanje zadeve in varnostno politiko ter Evropske komisije,
   ob upoštevanju naslednjega:
   
               (1)
            
            
               Uredba (EU) št. 204/2011 (2) uveljavlja ukrepe iz Sklepa 2011/137/SZVP.
            
         
               (2)
            
            
               Varnostni svet (VS) Združenih narodov je 19. marca 2014 sprejel Resolucijo 2146 (2014) (v nadaljnjem besedilu: Resolucija VSZN 2146 (2014)), s katero je prepovedal natovarjanje, prevoz ali raztovarjanje surove nafte, izvožene iz Libije brez dovoljenja kontaktne točke vlade Libije, na plovilih, ki plujejo pod zastavo države članice, in katere je Odbor za sankcije uvrstil na seznam (v nadaljnjem besedilu: plovila, uvrščena na seznam).
            
         
               (3)
            
            
               Resolucija VSZN 2146 (2014) zahteva tudi potrebne ukrepe, da se preprečita vstop plovil, uvrščenih na seznam, v pristanišča ter opravljanje storitev oskrbovanja plovil, uvrščenih na seznam, z gorivom ali drugimi zalogami ali katerih koli drugih storitev za plovila, uvrščena na seznam.
            
         
               (4)
            
            
               Resolucija VSZN 2146 (2014) prav tako prepoveduje transakcije v zvezi s surovo nafto, izvoženo iz Libije brez dovoljenja, na krovu plovil, uvrščenih na seznam, če je to uvrstitev določil Odbor za sankcije. Ker pa Resolucija VSZN 2146 (2014) v določenih primerih dovoljuje vstop v pristanišča plovilom, uvrščenim na seznam, so v teh primerih dovoljene pristaniške takse, vključno s taksami za surovo nafto na krovih teh plovil.
            
         
               (5)
            
            
               Za večjo učinkovitost bi morala biti Komisija pooblaščena, da ustrezno spremeni seznam plovil, uvrščenih na seznam, za katere veljajo ti ukrepi, na podlagi sprememb Priloge V k Sklepu 2011/137/SZVP in na podlagi ugotovitev Odbora za sankcije po členih 11 in 12 Resolucije VSZN 2146 (2014).
            
         
               (6)
            
            
               Z namenom uveljavitve teh ukrepov je bil 23. junija 2014 Sklep 2011/137/SZVP spremenjen s Sklepom Sveta 2014/380/SZVP (3).
            
         
               (7)
            
            
               Uredbo (EU) št. 204/2011 bi bilo zato treba ustrezno spremeniti –
            
         SPREJEL NASLEDNJO UREDBO:
   Člen 1
   Uredba (EU) št. 204/2011 se spremeni:
   
               1.
            
            
               v členu 1 se dodata naslednji točki
               
                           „(h)
                        
                        
                           ‚plovila, uvrščena na seznam‘ so plovila, ki jih uvrsti na seznam Odbor za sankcije v skladu z odstavkom 11 Resolucije VSZN 2146 (2014), kot so našteta na seznamu v Prilogi V k tej uredbi;
                        
                     
                           (i)
                        
                        
                           ‚kontaktna točka vlade Libije‘ pomeni kontaktno točko, ki jo imenuje vlada Libije, kakor je bila sporočena Odboru za sankcije v skladu z odstavkom 3 Resolucije VSZN 2146 (2014);“.
                        
                     
         
               2.
            
            
               vstavi se naslednji člen:
               „Člen 10b
               1.   Prepovedano je natovarjanje, prevoz ali raztovarjanje surove nafte iz Libije na plovilih, uvrščenih na seznam, ki plujejo pod zastavo države članice, razen če tega ne odobri pristojni organ te države članice po posvetovanju s kontaktno točko vlade Libije.
               2.   Prepovedano je sprejeti plovila, uvrščena na seznam, ali jim zagotoviti dostop do pristanišč na ozemlju Unije, če je to določil odbor.
               3.   Ukrep iz odstavka 2 se ne uporablja, kadar je vstop v pristanišče na ozemlju Unije potreben zaradi pregleda, v nujnih primerih ali kadar se plovilo vrača v Libijo.
               4.   Državljanom držav članic ali z ozemlja držav članic je prepovedano opravljati storitve oskrbovanja plovil, uvrščenih na seznam, z gorivom ali drugimi zalogami ali katere koli druge storitve za plovila, vključno z oskrbo z gorivom ali drugimi zalogami, če je to določil odbor.
               5.   Pristojni organi držav članic, kakor so navedeni v Prilogi IV, lahko odobrijo izjeme od ukrepa, uvedenega z odstavkom 4, kadar je to potrebno za humanitarne namene ali iz varnostnih razlogov ali kadar se plovilo vrača v Libijo. O vsaki taki odobritvi je treba pisno obvestiti Odbor za sankcije in Komisijo.
               6.   Prepovedane so finančne transakcije v zvezi s surovo nafto na krovu plovil, uvrščenih na seznam, vključno s prodajo surove nafte ali uporabo surove nafte kot kredita, ter sklenitev zavarovanja za prevoz surove nafte, če je to odločil odbor za sankcije. Takšna prepoved se ne uporablja za pristaniške takse v primerih iz odstavka 3.“;
            
         
               3.
            
            
               člen 15 se nadomesti z naslednjim:
               „Člen 15
               Komisija je pooblaščena, da spremeni:
               
                           (a)
                        
                        
                           Prilogo IV na podlagi informacij, ki so jih predložile države članice;
                        
                     
                           (b)
                        
                        
                           Prilogo V na podlagi sprememb Priloge V k Sklepu 2011/137/SZVP in na podlagi ugotovitev Odbora za sankcije po členih 11 in 12 Resolucije VSZN 2146 (2014).“
                        
                     
         
               4.
            
            
               Doda se Priloga V iz Priloge k tej uredbi.
            
         Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Luxembourgu, 23. junija 2014
      
         
            Za Svet
         
         
            Predsednica
         
         C. ASHTON
      
   
   
      (1)  UL L 58, 3.3.2011, str. 53.
   
      (2)  Uredba Sveta (EU) št. 204/2011 z dne 2. marca 2011 o omejevalnih ukrepih glede na razmere v Libiji (UL L 58, 3.3.2011, str. 1).
   
      (3)  Sklep Sveta 2014/380/ SZVP z dne 23. junija 2014 o izvajanju Sklepa 2011/137/SZVP o omejevalnih ukrepih zaradi razmer v Libiji (Glej stran 52 tega uradnega lista).
   
      PRILOGA
      
         
            „PRILOGA V
            SEZNAM PLOVIL IZ TOČKE (h) ČLENA 1 IN ČLENA 10b TER VELJAVNI UKREPI, KI JIH DOLOČI ODBOR ZA SANKCIJE“